Presidenttien kasvot Mount Rushmoren kyljessä: Washington, Jefferson, Roosevelt ja Lincoln.
Mount Rushmore ennen kasvojen veistämistä.
Vuori kasvojen veistämisen jälkeen.
**Mount Rushmore National Memorial** on Etelä-Dakotassa, Yhdysvalloissa sijaitsevan Rushmore-vuoren graniittiin veistetty muistomerkki, joka valmistui vuonna 1941. Muistomerkissä ovat jättimäisessä koossa, noin 18 metrin korkuisina, neljän Yhdysvaltain presidentin kasvot. He ovat vasemmalta oikealle George Washington (1732–1799), Thomas Jefferson (1743–1826), Theodore Roosevelt (1858–1919) ja Abraham Lincoln (1809–1865).

Historia
--------

"Mount Rushmoren isäksi" kutsutaan Doane Robinsonia, jonka ajatus jättimäiset veistokset Mustille kukkuloille oli. Robinsonin tavoitteena oli saada vierailijoita houkutelluksi kotiosavaltioonsa. Hän otti elokuussa 1924 yhteyttä kuvanveistäjä Gutzon Borglumiin, joka oli veistämässä kenraali Robert E. Leen kasvoja Stone Mountainiin Georgiassa. Borglum kävi Robinsonin kutsusta Etelä-Dakotassa syyskuussa 1924 ja elokuussa 1925, jolloin hän löysi Mount Rushmore -vuoren. Siitä eteenpäin Robinson alkoi etsiä rahoitusta hankkeelleen. Kongressiedustaja William Williamson sai kongressin rahoittamaan muistomerkin rakentamista. Williamson toimi myös Mount Rushmore National Memorial -seuran presidenttinä.

Borglum valitsi kallioon kuvatut neljä presidenttiä edustamaan Yhdysvaltain historian tärkeimpiä tapahtumia. Washington edustaa Yhdysvaltain syntymää, Jefferson valtion kasvua, Roosevelt valtion kehitystä ja Lincoln valtion säilyttämistä.

Vuori oli saanut nimensä newyorkilaisen asianajaja Charles Rushmoren mukaan, joka työskenteli paikallisten kaivosmiesten palveluksessa 1880-luvun puolivälissä.

Kuvanveistäjä Borglumin alkuperäisen suunnitelman malli, jossa presidentit olisi veistetty vyötärölle asti.
Borglum oli 60-vuotias, kun työt aloitettiin Mount Rushmoressa vuonna 1927, ja hän jatkoi niitä lopun ikäänsä. Hän suunnitteli muistomerkin ja johti paikallisista kaivosmiehistä ja muurareista koostunutta suurta rakentajajoukkoa. Borglum olisi halunnut esittää presidentit vyötärön korkeudelle saakka. Tämä ei ehtinyt toteutua.

Vuoren poraaminen aloitettiin seremoniallisesti 10. elokuuta 1927 presidentti Calvin Coolidgen läsnäollessa. Varsinainen poraaminen aloitettiin 4. lokakuuta. Vuoren kaivertaminen vaati lähes 400 ihmisen työpanoksen vuosien 1927–1941 välillä. Yhtään kuolemantapausta ei sattunut koko aikana. Kaivertajat laskettiin vinsseillä vuoren rinteelle. Kivestä 90 prosenttia poistettiin dynamiitilla. Viimeistely aloitettiin kun kaivertamatta oli enää 10–15 senttimetriä. Tässä työvaiheessa työmiehet porasivat kallioon reikiä hyvin lähekkäin ja poistivat niiden välissä olevan kiven käsin. Lopuksi kallio hiottiin sileäksi.

Washingtonin pää paljastettiin virallisesti 1930, Jefferson 1936, Lincoln 1937 ja Roosevelt 1939.

Vuonna 1933 presidentti Franklin D. Roosevelt asetti Mount Rushmoren National Park Servicen toimivallan alle. Valvojaksi asetettiin insinööri Julian Spotts, joka alkoi etsiä tapoja parantaa työn tehokkuutta ja työolosuhteita. Borglum ei pitänyt valtion valvonnan mukaantulosta hankkeeseen. Hän sai palautettua hankkeen hallinnan itse valitsemalleen komissiolle vuonna 1938, mikä antoi hänelle jälleen määräysvallan.

Borglum vietti vuodet 1939–1941 keräten hankkeelle lisärahoitusta. Hänen poikansa Lincoln Borglum valvoi työtä sillä aikaa. Borglumin kuoltua vuonna 1941 Lincoln jatkoi töitä jonkin aikaa, kunnes rahat loppuivat. Hanke julistettiin päättyneeksi 31. lokakuuta 1941.

Vuonna 2005 saksalainen pesulaitevalmistaja Alfred Kärcher GmbH & Co pesi presidenttien kasvot ilmaiseksi. Kasvot pestiin ensimmäistä kertaa.

Takahuone
---------

George Washington työn alla.
Patsaiden takana on vuoreen kaivettu huone *Hall of Records*, joka ei näy turisteille. Sinne oli tarkoitus sijoittaa Yhdysvaltoja koskevia tietoja tulevia sukupolvia varten, muun muassa alkuperäinen itsenäisyysjulistus ja perustuslaki. Huone oli alun perin kuvanveistäjän idea, mutta sitä ei koskaan viimeistelty. Vuonna 1998 sinne sijoitettiin 16 kaiverrettua laattaa.

Populaarikulttuurissa
---------------------

Vuonna 1959 Mount Rushmore esiintyi Alfred Hitchcockin elokuvassa *Vaarallinen romanssi* takaa-ajokohtauksen tapahtumapaikkana. Muistomerkki inspiroi Deep Purplen vuonna 1970 julkaistun albumin *Deep Purple in Rock* kansikuvaa, jossa yhtyeen viiden jäsenen hahmot on esitetty kallioon hakattuina neljän presidentin sijasta. Tim Burtonin elokuvassa *Mars hyökkää!* (1996) marsilaiset tuhoavat monumentin ja rakentavat sen paikalle omien johtajiensa patsaat. Nukkeanimaatioelokuvassa Team America – maailman poliisi järjestön päämaja sijaitsee kallioluolassa muistomerkin takana. Vuonna 2007 ilmestyneessä seikkailuelokuvassa *National Treasure: Salaisuuksien kirja* Mount Rushmore on yksi tapahtumapaikoista. Eräässä Red Alert 3 -videopelin tehtävässä Yhdysvaltain presidentti uhkaa Neuvostoliittoa salaisella superaseella, joka on rakennettu Mount Rushmoreen.

Lähteet
-------

1. ↑  People. *Mount Rushmore – National Park Service*.  7.4.2020. Viitattu 6.6.2019. (englanniksi)
2. ↑  Why These Four Presidents? *Mount Rushmore – National Park Service*.  20.1.2021. Viitattu 6.6.2019. (englanniksi)
3. ↑  Charles Rushmore letter to Doane Robinson  22.12.2015.  Arkistoitu 5.6.2019. Viitattu 6.6.2019. (englanniksi)
4. ↑  Rushmore Borglum Story Exhibit *The All Trips network of travel guides*.  Arkistoitu 3.5.2009. Viitattu 24.1.2021. (englanniksi)
5. 1 2  Timeline  27.2.2020. US National Park Service. Viitattu 6.6.2019. (englanniksi)
6. ↑  Carving History.  2.9.2017. Mount Rushmore – National Park Service. Viitattu 6.6.2019. (englanniksi)
7. 1 2 3  Memorial History.  1.4.2020. Mount Rushmore – National Park Service. Viitattu 6.6.2019. (englanniksi)
8. ↑  Gutzon Borglum & Lincoln Borglum. Mount Rushmore – National Park Service.  Arkistoitu 26.2.2010. Viitattu 24.1.2021. (englanniksi)
9. ↑  Mount Rushmore to get a facelift.  9.7.2005. BBC News.  (englanniksi)
10. ↑  Mount Rushmoren kallioon hakattujen presidenttien päiden taakse on piilotettu salaisuus. *MTV3 Uutiset*.  14.6.2016. Viitattu 14.6.2016.
11. ↑  South Dakota: Mount Rushmore's Secret Chamber – Called the Hall of Records, it Was Planned as a Repository for the Original Declaration of Independence and the U.S. Constitution. *Globusjourneys*.  Arkistoitu 16.12.2019. Viitattu 16.12.2019. (englanniksi)

Aiheesta muualla
----------------

* Kuvia tai muita tiedostoja aiheesta **Mount Rushmore** Wikimedia Commonsissa